open-index/open-wikipedia-markdown huggingface dataset:
Michael Rumpf

De Dr. **Michael Rumpf** is am 16. Dezember 1948 in Haidlbärsch geboore und is in Bonn, Dublin unn Mailand uffgewaxe.

Ab 1969 hodder erschd in Bonn, schbeeder donn in Heidelberg Germanischdick, Philosoffie unn Italianistik schdudierd. 1974 hodder dort es erschde Schdaadsexame abgeleed. Aschließend hodder amme Uffdraach vumm SWF iwwers Probläm vun de polidisch Ausgewoocheheit vun Rundfunksendunge gschafft unn war dann zwee Johr wissenschaftlischer Midarweider am Philosoofische Seminar.

Seit 1978 lebder als Lehrer am Loininger Gimmnasium in Grienschdadt. Soi Dokterarweid, wu 1980 raukumme is, is iwwer de Philosoof Walter Benjamin, iwwer denner noch zwee Uffsatzsammlunge rausgebrocht hott: *Aporien und Apologie* (1991) unn *Elite und Erlösung* (1997).

Seit 1980 isser änder fun de Herausgewwer fum Lidderadufheft ZENO. 1991 hodder de erschde Preis beim Kurzessay-Wettbewerb in Bayreuth unn de dridde Preis fer e Erzählung im Limburg-Wettbewerb vun de Schdadt Derkem gewunn; 1998 de dridde Preis beim Wettbewerb "Buch des Jahres". Als Iwwersetzer schaffder an italiänische Klassiker.

Vum Michael Rumpf sinn folgende Bischer mit Aphorisme rauskumme: Satzwechsel (1983); Gedankensprünge (1986); Gedankenfäden (1992); Schnittstellen (1996); Haarrisse (2000); Querlinien (2004) - all im Manutius-Verlag rauskumm. De Erzählband "Die Unruhe der Einzelheiten". E Essayband -"Gefühlsgänge"- is 1997 im eestreichische Droschl-Verlaach rauskumme.

## Zitate

* Attraktivität: Marktwert des Körpers.
* Die Hoffnung stirbt zuletzt - kein Wunder, da sie von Illusionen gut gepflegt wird.
* Eltern, die ihren Kindern keine Hoffnung mitgeben können, müssen ihnen alle Wünsche erfüllen.
* Moral dient oft als Mantel, um die eigenen Schwächen zu verhüllen, statt dazu, andere vor der Kälte zu schützen.
* Selbst Jesus wirkt angesagt, wenn wir ihn "Dschises" aussprechen.
* Um sich zu erkennen, muß man in die Gesichter der anderen sehen.
* Über sich kann man lachen, aber nicht mit sich lustig sein.
* Wer selber denkt, hat Heimvorteil.

## Links

* ZENO-Jahrhefte
* De Dr. Rumpf in rer Zitate-Dadebank
Milch

**Milich** (odda aa *Milsch*) is ä waißi, udurschsischtischi, Flissischkaid, wu in de Milichdriese vun de waiblische Saigediere gebild werd. Di menschllich Milich heeßt ma Muddamilich. Milich is fer die Saigediere die erschd Nahrung, wann se uff die Weld kumme, bevor se annere Arde vun Nahrung ufnemme kenne. Milich vun beschdimmde Dierarde, bsonnerschd vun de Kuh, werd vun de Mensche als Gedrängg unn als Grundlaach fer annere Lewnsmiddl wie Kees, Joghurt, Sahn verwend.

In de Milich sinn Kohlehydrade, Aiwaiß, Vidamiene und Schbureelemende enthalde. 

## Wordherkunfd
Des Wort *Milich*, eweso wie *[[Molge]]* und des zugherische Verb *[[melge]]*, sinn in faschd alle germanische Schbrooche Gemaingut (daisch *milch*, schwed. *mjölk*, dän. *mælk*, niederl. *melk*, engl. *milk*, isländ. *mjólk* usw.). Aus em Althochdaitsche *miluh* (8.&nbsp;Jh.) is donn mittelhochdaitsch *milich, milch* geworre.

## Produkzjon unn Vabraidung

Milich als ä Nahrungsmiddl kriechd mer, wann mer die Diere melge dut. Die Endwigglung vun de Milichwerdschafd hot u'gfähr vor 10.000 Jahre a'gfange.

Fer die Leewnsmiddlinduschdrie vun Oiroba sinn die Kieh de Hauptlieferand, in de Berge, in erdragsschwache Geschende unn in friehere Zaide sinn des aa die Schafe (Schafsmilich) und die Gees (Geesmilich). Fer zum dringge duhn die Mensche aa Gail (Schdudemilich) unn Esel (Eselsmilich), Kamele, unn Yaks melge. Hoch im Norde duhd mer aa die Milich vun de Rendiere nutze; in Asje unn Idalje werre zur Keesprodukzjon Biffel fer de (Mozzarella di Bufala) gemolge unn Biffelmilich gewunne.

Während in mansche Kuldure, die meischd aus Hirde unn Nomade hervorgange sinn, die Milichdierhaldung unn die Milich im Middlpunkt vun de Ernährung und so aa vum Lewe schdehd – wie in de weschdlische Weld – so gibts aa Velger, die wu außer de Muddamilich gar kää Milich verwende.
Neuer Wein

**Naie**, aach **Rauscha**, **Waiße**, **Fedawaise** oor **Bizzla** nennd mer ä naie Woi, där wu nuch nid fäddisch is, des heesd es is kää Moschd mea, awwee aach nuch kää Woi.

## Schemie
Bai de Moschdvagärung duud die Heef den Draubezucka im Moschd zu Alko'ol un CO2 vagääre un sisch dodebai vamehre. Won de Woi fäddisch is, wädda gfildäd, bis koi Heef mea drin is. De Moschd schmeggd sea guud, de Woi nuch viel bessa un jedi Zwischeschduuf is aach sea guud drinkbaa. Nor, daß do hald nuch die Heef drin is un die sedzd ihrne Vagärung aach im Vadauungsdragd fódd, unnerschdidzd vun de Mischsoirebagderie - weh däm Durischd, där wu des ned wääß!

Im Prizip komma jede Naie guud dringe, awwe mehaschd wärn ned graad die allerbeschde ausgschengd, boim Naie fallds ned so uff un'n guude Woi bringd schbeda hall duch mea oi. 

## Broisch
Iwwlischawais eßma zum Naie nuch an guude Zwiwwlkuche. In viele Öddscha gäbds egschdra Naie-Feschde or'r Zwiwwlkuche-Feschde, awwee mer muß gaaned dódruf wadde, än guude Naie griehd mer bai jedm Winza, mär solld närn Bhälda midbringe, wu mer soo zumache konn, doß närs CO2 enaus konn, awwee kää Naie.

## Anekdode
Kimmd ä Móó guud óókhaidäd hääm un soi Fraa meschdn ausschänne. Sääda:
"Bischde wol ruuisch! *Duu* hosch misch doch Baischde gschiggd!"
"Baischde? Bis nóó Middanachd??? Duu Saugriwwl, Du schlächda!!!"
"Jaa unn? Was willde donn?! Do kead jo aach nuch die Buuß dezuu...!!!"
"Welle Buuß?"
"Ai wu de Parra mär uffgäwwe hod! Drai Lidda Naie!!!"
Moselfränkische Dialekte

Des **Moselfränggische** (moselfr. *Muselfränkesch*) is än weschdmiddeldaitsche Dialeggd. Moselfränggisch werd in Rhaiñland-Palz, em Saarland, Luxemburg, Frankraich un Belgie g'schbroche.

Des Moselfränggische grenzt ma vun annere daitsche Dialeggde mit folgende Isoglosse ab:
*vum Ripuarische im Norde mit de *dorp-dorf-Linie*
*vum Rheiñfränggische (Hessisch un Pälzisch) im Oschde un Sidoschde mit de *dat-das-Linie*
*vum Niedersächsische mit de *Benrather Linie* (maken-machen)
Neuflügler

Die **Neiflieschler** *(Neoptera)* sin e Üwwerordnung vun Insekte, zu der fascht alle Fluchinsekte bis uff die Eintachsfliesche un die Libelle kheren.

## Merkmale un ihre Vorteile
Die Neiflieschler zeichnen sich dodemit aus, dasse Gelenk un Muskulatur hen, um ihr Flieschel eng an de Kerbber aanseleen. Se kenne dodeher in klenne Ritze un Spalde krawwele, was Libelle zum Beispiel nit kenne.

## Syschdematik

### Externi Syschdematik
Weil selles Projekt do noch key ferdischi Wikipedia is, sondern nur es Teschtprojekt, kammer hier noch key Taxobox darstelle. De Inhalt vun de Taxobox steht desdewee in dem Abschitt do. Wenn äner en Auswesch weiß, dann soller das hier bitte bearweide.

### Interni Syschdematik
* Ordnung Steinfliee (Plecoptera)
* Ordnung Tarsespinner (Embioptera)
* Ordnung Grilleschaawe (Notoptera)
* Ordnung Ohreschliwwer (Dermaptera)
* Ordnung Fangschregge (Mantodae)
* Ordnung Schaawe (Blattodea)
* Ordnung Termide (Isoptera)
* Ordnung Gschbensterschregge (Phasmatodea)
* Ordnung Gladiatoren (Mantophasmatodea)
* Ordnung Langfiehlerschregge (Ensifera)
* Ordnung Korzfiehlerschregge (Caelifera)
* Ordnung Borremlais (Zoraptera)
* Ordnung Staublais (Psocoptera)
* Ordnung Viecherlais (Phthiraptera)
* Ordnung Franseflieschler (Thysanoptera)
* Ordnung Schnawwelkerfe (Hemiptera)
::*Unnerdeelt in verschiedne nenneswerde Unnerordunge, z.&nbsp;B. die Planselais un die Wanse.
* Ordnung Kamelhalsfliee (Raphidioptera)
* Ordnung Großflieschler (Megaloptera)
* Ordnung Netzflieschler (Neuroptera)
* Ordnung Käwwer (Coleoptera)
* Ordnung Fächerflieschler (Strepsiptera)
* Ordnung Hautflieschler (Hymenoptera) mit Biene, Weschbe und Ameise
* Ordnung Köcherfliesche (Trichoptera)
* Ordnung Schmedderlinge (Lepidoptera)
* Ordnung Schnawwlfliesche (Mecoptera)
* Ordnung Zwoflieschler (Diptera)
* Ordnung Flöh (Siphonaptera)

## Webseidde
*Seit uff de Commons
*Klassifikation beim Taxonomicon (Die hen e anneri Version)
*Ausführlichi Seit üwwer die Neiflieschler, uff Englisch
Obermoschel

**Owwamoschel** (amtlich *Obermoschel*) ocher im Volksmund ach **Moschel** is mid 1.200 Inwohner die kleenscht Stadt in de Palz. Zwische Kraiznach un Roggehause im Donnasbärchkais gleje gheads zur VBG Owwamoschl-Alsenz.

## Gschischd
Am 7. Sepdemba 1349 hodde Karl IV. däm Ord Schdadt- un Maagdrächde gäwwe:
:*„die Stat ze Mosscheln under Landspurch mit allen den Rechten, freiheiten und guten gewonheiten, in aller der geschiecht und weyse, als dez Richs Stat ze Lutter *(Lautre)* seliger gedechtnüsze von keysern und küngen, sinen voruarn an dem Riche, und ouch von im gefriet ist, und als si die selben Recht, freyung und gewonheit biz her gehabt vnd gebracht hat“.* 

Am 1. 10. 1903 is Moschl minärrem Bimmlbähnsche on Alsenz un die Alsenzdaalbahn ogschloß worrn - bis 1935, womär zugemachd hod, wails nix gebrung hod.

1943 hod des schun im Middlalda bekannde Hardsilwa - än Silwa-Queggsilwa-Ärz - noo saim Fundord Moschellandsbärch de Noome *"Moschellandsbärchid"* griehd. Un 1984 Ihod mär inde Gruuwe *Baggofe* am Moschellandsbärch än uubekanndes Mineral gfunden, de wo donn 85 als *Moschelid* vunde *"International Mineralogical Association"* ooärkannd worrn is.

## Burch Landsbärch
Ufm Moschellandsbärch is ä Burch mid däm iwwaraschnde Noome Moschellandsbärchburch - orra korz Burch Landsbärch. Es indressandesde is där ia wägslhafd Vagongehaid: Ärsch bai Veldenz, donn zu Schbanie, donn noo Kroazije, zu Schwede un vum LijeLui inde Fronzeesische Raubgrieche zaschdead.

Haid wärd dord on jedm ärschde Juni-Wocheend än grooße Middlaldamaagd ghalde.

## Schbord
Newe de historische Vergangheit vum Städtche gibt ach noch e gloreicher Fussballverein.....de TuS Owermoschel.

## Weblings

* Website iwwa Owwamoschel

## Äänzlnoowais
Olivin

**Olifin** is e olifgriines Mineral, e Eise-Magnesium-Silikat mi da schemische Formel \mathrm{(Mg, Fe)_2SiO_4}. Genaugenumme sin Olifine e Mischkrischdallreih zwische-m Magnesiumsilikat Forschderit \mathrm{(Mg_2SiO_4)} un em Eisesilikat Fayalit \mathrm{(Fe_2SiO_4)}. Olifin krischdallisierd noch em ordorombische Sischdeem. Krischdalle sin allderdings reschd selde. Oft bildt er kärnische Aggregade aus.

Olifin is e wischdischdes gschdoinsbildendes Mineral un ghert zu de Haubtbschdanddeile vun dunggle, des heeßt basische Magmatite. In Fulkânische Gschdoine wie Basalt kummt-er als oigschbrengelde Krischdalle vor. Mânschmol bilde sisch in Hohlraim schäne klare Olifin-Krischdalle aus, wo als Edelschdää gschädzt werre. Ma heeßt die dânn Chrysolith odder Peridot.

Olifin gibt-s zum Beischbiel am Katzebuggel, dem hegschde Berg vum Odewald.

### Kennzeische
*Schdrisch: weiß
*Mohshärde: 6,5 - 7
*Glânz: uf Krischdallfläsche Glasglânz (uf Bruchfläsche Fettglânz)
*Bruch: muschelisch

## Lideradur
Siegfried Matthes, Mineralogie, 1983, S. 103 - 105

## Websaide
Olifin im Mineralienatlas.de
Ove Johansson

De **Ove Johansson** (* 31. März 1948 in Göteborg) iss e ehemalischer schwedischer American Football-Schbieler.

Johansson iss in Schwede gebore unn uffgewachs. Noh seuner Zeit bei des schwedische Marine isser mit ehm Freund noh Ameriga gong wo er als Fussballtrainer geschafft hott. Nodem sei Visum abgeloff war hott er misse zuerscht noh Schwede zurick, aber weil er dort e Freundin gefunn hat iss er so schnell wie meglisch widder in die USA unn hott sich dort um e Stipenduim on ehner Uni gekimmert. So iss er 1974 Davis & Elkins College an e Fußballstipendium kumm. Aber schun 1975 isser seuner Freundin April an die Abilene Christian Universität (ACU) gefolgt, wo er zwä Johr als Kicker gespielt hott. Ver ACU hott er als Junior om 16. Oktober 1976 e Field Goal aus 69 Yard Entfernung gekickt. De Rekord in de NFL steht bei nur 63 Yards.

Ver die Saison 1977 iss de Ove Johansson vunn de Houston Oilers gedraftet wor. Er war domit de erschde Schwede, der in der nordamerikanische Profiliga NFL geschbielt hott.  Allerdings net ver die Oilers, die honn'en nämlich on die Philadelphia Eagles abgeb, ver die er zwä Schbiele gemacht hott. Insgegesamt hott er e Field Goal und e Extra-Punkt in den NFL gemacht.

Heit lebt er zusamme mit seuner Fra April, mit der er seit mehr als dreißig Johr verheirat iss, in Texas. Die zwä honn zwä Kinner die auf an de Abilene Christian Universität studiert honn.

## Einzelnachweise
Pfalzgraf

Uffm reemische Hijel "palatinus" hodde aale reemische Kaisa ijan Residenz geleje. Desdeweje hen die Reema, wann de Kaisa annerschdär wo waa wie in Rom, soi dordich Domizil aach als de dordisch palatinus gsachännd. 

Baim Scharlemanje hod mär des längsd schun iwwanumme ghad un all sai viele Regierungsördscha hen Palz ghäse, die Ingelema Kaisapalz un die bai Kaub kenne mär ja nuch guud, wailse uns so nah sin, es hod awwee ach nuch viel onnan gäwe wie in Goslaa, Werla (15 km vun Goslaa), Kaisaswead (Dissldoaff), Wimpe (Bad Wimpe/Negga), Gelnhause, Padaboan, Memlewe (Unschdrud), Aachn, Lautre, Forchm un nuch viel anna Orde. Mär hod hall misse bai de Laid soi, wamär schun regiere gewelld hod - un wamär fodd waa, hod mär weenschns ä guudi schdännisch Vadredung gebraachd. Än Palzgraf.

Dea hod donn kläneri Sach alläns ärledischd un waa näwwa soinere adminischdradiwe Dädischkaide aach glai nuch Rischda am Palzgerischd. Wail se awwee in vaschiedene Härzochdüma waan, hen se aach glai nuch ä paa Sondaräschde griehd unnes Umland als Palzgrafschafd un waan dodemid uumiddlbare Raischfärschde unde Härzeesch bal faschd glaichgschdelld un kondenen Kondra biede. 

De mächdigschde waa de Palzgraf bai Rhoi. Dem soi LÄnna hod mer nóóhea näe ääfach Palz genennd un nóódäm daßes Kuafärschdeamd gschaffe waa, is die Palz zur Kurpalz worrn. 

De Palzgraf bai Rhoi waa
* Schdellvadreda vum Keenisch im Hufgerischd
* Raischswika bei Thronwakanze
* un sogar Rischda iwwa de Keenisch.
Un außadäm wara de heegschde vunde Kuafärschde.

## Lideradur
* Dr. Carl Pfaff: *Geschichte des Pfalzgrafenamtes nach seiner Entstehung und Bedeutung*, gedruckt bei Eduard Anton in Halle, 1847
Pennsilfaanisch Deitsch

**Pennsilfaanisch Deitsch**, was ma ach als **Pennsylvania German** odder **Pennsylvania Dutch** kenne duht is a Sprooch, die vom Pälzische abschtamme duht. Sie wärd in Nordamerika gschproche, mäschtens in Pennsylvania, Ohio un Indiana. In annere Dähle von de USA tud es ach noch Lait gewwe, die des redde tun, awwer ned so viel wie dort. Än großer Tähl von denne, wo des redde tun sin Amische.

## Sproochbeischbiele
Dö hättmer mol s Vadder Unser, was ä Beischbiel von de "deitsche Orthografie" se'e dut:
:Unsah Faddah im Himmel,
:dei Nohma loss heilich sei,
:Dei Reich loss kumma.
:Dei Villa loss gedu sei,
:uf di Eaht vi im Himmel.
:Unsah tayklich Broht gebb uns heit,
:Un fagebb unsah Shulda,
:vi miah dee fagevva vo uns shuldich sinn.
:Un fiah uns naett in di Fasuchung,
:avvah hald uns fu'm Eevila.
:Fa dei is es Reich, di Graft
:un di Hallichkeit in Ayvichkeit.
:Amen.

Awwer weil die halt in de USA wohne dun, do hän se viel vum Englische iwwernumme wie ma beim näkschte Beischbiel se'e dut:
:Der Pennsylvania Dutchman is net yusht intend
:for laecherlich un popular lehsa shtuff for olly
:de unser Pennsylvanish Deitsh - de mixture fun
:Deitsh un Aenglish - fershtehn, awer aw for usefully
:un profitlichy instruction for olly de druf ous sin
:bekannt tsu waerra mit der shproch, un aw mit em
:geisht, character un hondlunga fun unserm fleisicha,
:ehrlicha und taahlreicha folk in all de Middle un Westlicha Shtaata.

:The Pennsylvania Dutchman is not only designed
:to furnish amusing and popular reading matter for all
:who understand the peculiar dialect or compound of
:German and English known as "Pennsylvania Dutch", but also profitable
:and interesting instruction for all who may desire
:to become familiar with this language, and the
:customs and peculiarities of the Pennsylvania
:Germans, constituting a very numerous, substantial and
:worthy class of People of the Middle and Western States.

## Websaide
* Pennsilfaanisch Deitsche Wikipedia
* Hiwwe wie Driwwe
* Deutsch-Pennsylvanischer Arbeitskreis e.&nbsp;V.
Philosophie

Die "Philosophie" dud sich mid allgemaine un grundleschende Froochestellunge befasse, zom Beispiel Frooche noh de Eksisdens, em Wisse, de Wehrde, em Verschtand, em Goischt un de Sproch. Die Philosophie unnerscheidt sich vun annere Wisseschafde, welle sich aach mid denen Geschestänn befasse dun, dorch es sisdemadische un argumendadiwe Herahngehe. 

Des Word "Philosophie" kummt vum Grieschische φιλοσοφία (philosophia). Des heest werdlich "die Lieb zur Wäsheed". Aischendlich is doh mid e spezieller Lewenstil vun de friee grieschische Filosofe gemeent gewähn.

De ameriganische Philosoph Thomas Nagel fiehrt durch sibbe Frooche in die Philosophie ai:

# Woher wisse mer ebbes?
# Wie hänge Körper un Goischt zusamme?
# Was bedoide die Wörder?
# Gebt's Willensfreiheed wärklich?
# Was is Recht un was is Urecht?
# Was is de Doot?
# Was kennt de Sinn vum Lewe sei?

Dohdran sieht mir, was fär a waides Gebihd die Philosophie abdägge dud.
De englische Philosoph Alfred North Whitehead hod emol geschriewwe, dass die ganz philosophisch Tradition vun Airopa nix anneres wär, wie Fussnote zum Hehlegleichnis vum Plato. Dazu muss mer awwer saache, dass des e bisselche eingeschrängt is, alldieweil jo es Hehlegleichnis vor allem um Erkenntnistheorie un Ontologie geht, un um viel anners, was ach zu de Philosophie geheert hald ned. Außerdem muss mer ach beachde, dass es jo mehr gebbt wie nor die airopäische Philosophie, zom Beischpiel die Philosophie in Indie un in China.

## Fachgebihde

Es gäbt en Haufe Aidailungen vun de Philosophie in Unnergebihde un je noh geschischdlicher Entwicklung kumme alsemol naie dazu orrer alde wern enfach uffgehobe. Äh möschliche Aidailung is die folschende:

* Anthropologie
* Ästhetik
* Bolidische Philosophie
* Erkenntnis- un Wisseschafdstheorie
* Ethik
* Geschischdsphilosophie
* Logik
* Metaphysik/Ontologie
* Naduhrphilosophie
* Rechtsphilosophie
* Relischionsphilosophie
* Sprochphilosophie

## Lideraduur
Martens E., Herbert Schnädelbach H. (Hg.): Philosophie. Ein Grundkurs. Bd. 1 & 2. Rowohlt. Hamburg 1985.

Nagel, T.: Was bedeutet das alles? Eine ganz kurze Einführung in die Philosophie. Übers. v. Michael Gebauer. Reclam, Stuttgart 2008.

Rosenberg J.F.: Philosophiere. Ein Handbuch für Anfänger. Vittorio Klostermann, Frankfurt a.&nbsp;M. 1986.

Störig, H.J.: Kleine Weltgeschichte der Philosophie. Erweiterte Neuausgabe. Fischer Taschenbuchverlag, Frankfurt a.&nbsp;M. 1992.

## Oomärgunge un Äänzlnoowais
Nordrhein-Westfalen

**Nordrhoi-Weschdfaale** is e Lond im Weschde vun de Bundesrepublik Deitschland. Es hat e Gebiet vun 34.080 km², wo ugfähr 18 Mio. Leit wohne unn iss dodemid des bevelkerungsraischsde Bunnäslond. Mid ner Bevelkerungsdischd vun 524 Oiwuhner/km² iss es das dridddischdesd besiedelde Bunnäslond unn des dischtbesiedeldsde Fläschelond.

Die jetzische Minischderpräsident iss Hendrik Wüst vun de CDU, die regierende Pardaien sinn die CDU unn die GRIENE.

Die Hauptschtadt is Disseldorf. De greescht Schdädt in NRW sin Keln, Disseldorf, Dortmun, Esse, Duisburg, Bochum un Minschder.

## Gschischd
Des Lond Nordrhoi-Weschdfaale wurd im Johr 1946 vun de britische Besadsungmochd aus dem nerdlische Dail vun de praißische Rhoiprovinz unn de aa praißische Provinz Weschdfaale gebild. Im Johr 1947 iss des Jahrhunderdelong audonome Lond Lippe Baigedrede.
Im Johr 1949 hot Nordrhoi-Weschdfaale zamme mid onnere Länna die Bunnäsrebublig Daitschlond gebilded. Die in Nordrhoi-Weschdfaale gelegene Schdadt Bonn iss vun 1949 bis 1990 die Haabdschdadt vun de Bunnäsrebublig gwessd.

## Webpeidsch
Purrmann-Haus

Des **Purrmann-Haus** isch des Gebuadshaus vum Mala Hans Marsilius Purrmann (1880-1966) inde Klää Graifegass 14 inde Aldschdadd vun Schbaija. Haid isches als Gedenkschdäd fade Mala un soi Fra, die bedaidend Malarin Mathilde Vollmoeller-Purrmann. Newe Vidrine in dene des Lewe vun dene zwe Kinschdla zaischde dud, wern uugfea 70 Gemälde, Drugggrafike, Agwarell un Blastigge in äna schdändische Ausschdellung gezaischd.

## Effnungszaide
*Di - Fr 15.00 - 17.00 Uhr
*Sa, So un an Faierdach 11.00 - 13.00 Uhr

## Websaide
*Purrmann Haus
*Stadt Speyer und Kunstverein Speyer: Projekt Purrmann-Haus
Przewalski-Pferd

De **Przewalskigaul** *(Equus ferus przewalski)* is die äänsishe ywwerleewende Unnerart vum Wilde Gaul auser de Domeschdizeerde Form *(Equus ferus caballus)*. Zwischedersh is-es in fraier Wildbahn ausgesterb, die heidishe Przewalskigail sáin die Nochkumme vun in Zoos gehallene Przewalskigail. Wahrscheinlish sáin se a schun frieer vun C.H.Smith beschrebb worr, un zwar mit de Nomenklatur *Asinus equuleus*, die Bezeichnung *przewalski* hot awwer immernoch Vorrang, weil mer nit nowaise kann, dass der werklich de Przewalskigaul gemäänt hot.

## Merkmale
Die meischde hait leewende sin vum Fell her isabellgeel un hun e Mehlmaul, die frier haifisher vorgekummne rotbraune un dunggelbraune ohne Mehlmaul sáin jetz wee'e de Genpoolverengung stark serickgang, treede awwer immernoch uff. Normal hun die Przewalskigail en Aalstrish, das is e annerscht gefärbte Linie, die wo sich längs ywwer de Rigge zieht. De Aalstrish is beim Przewalskigaul dunggel un unnerschiedlish brääd vun Individuum zu Individuum. Die Przewalskigail hen normal e dunkelbrauni bis schwatzi Stehmähn un a e gleich gefärbter Schwanz. Außerdem hun se náinzeh Bruschtwirbel. Das is eyner mehr wie bai em domeschdizeerde Gaul. Se unnerscheide sich a molekularbiologisch vun dere Unnerart, weil se selber sechssechzich Chromosome hen, im Geesatz zu seller domeschdizierde Unnerart, wo nur vieresechzich hot.

## Verhalle
Allgemein isses Verhalle vun wilde Gail, speziell em Przewalskigaul, mit dem vum domeschdizierde Gaul vergleichbar, se lossen sich sogar zureide, sin awwer e bissje wilder, a, wann se domeschdiziert werren, un sin a ganz sche rabiatt, Stude bringen sogar manchmo annerer Stude Fohle um.

### Sozialverhalle
So e Heerd Przewalskigail is uugfähr fymf bis zwansish Viecher groß un is entweder e raini Hengschtgrupp, odder e Familie, die en Leithengscht hot.

### Fluchtverhalle
Wilde Przewalskigail sáin immer schai. Was vun Fangexpeditione ywwerliwwert is, zait, wie gerisse sish so Przewalskigail uff de Flucht benemme. Es werd sogar verzählt, dass se Welle im Borrem nutze, um uff de Flucht Deckung un Sichtschutz se han, un wie de Leithengscht sei Familie mit Fußtridde antreibt. Dodebai blaibd-er immer zwische sainer Herd un de Verfolscher, un wann se nimmi fliehe kenne, dann kämpfd-er fer sei Herde.

## Syschdematik

## Weblinks
* 
* Wiederansiedlung im Gobi-Tachin Tal, Mongolei
* Wiedereinbürgerung in Hustain Nuruu, Mongolei
* Wildpferde bei Erlangen-Tennenlohe 
* Je-ma Przewalski Takhi, Zoologischer Garten Köln
Nico Christ

**Nico Christ** (* 30. Oktower 1981 in Tübinge) is än deitsche Dischdennisschbieler, der wu mommendaan Spitzeschbieler beim TSV 
Gräfelfing in de zwädde Bundeslicha Sied is. In de Weltranglischd werd 'a uff 234, in de deitsche Joola Computer Ranglischd uff Platz 19 g'fiehrt (Stand Oktower 2007).

Nico Christ schbielt mit de reschde Hond mit de Shakehand-Schlägerhaldung, was immer des ach is. Zu seine Schbielstärke zählt vor allem des Schbiel iwwerm Disch, un donn kummt kompromissloses Vorhand Ogriffsschbiel. Derzeit dud er des Holz "Kinetic CF Carbo-Aramid OFF" und de Belag "Revolution C.O.R.2" (uff beide Seide) benutze.

Lewe unn trainiere dud er in Karlsruh, wu er außerdem an de Universidäd Karlsruh Physik studierd. Des Studium hot 'em newebei a noch die Teilnohm an de Universiade in Bangkok 2007 mit em Gewinn vun de Bronzemedaille im Monnschaftswettbewerb ermeechlicht.

## Greeschde Erfolge
*1998 Monnschaftseuropamäschder vun de Jugend in Norcia (Italien)
*2002 Zwäddliga Mäschder mit 'em TTC Karlsruhe-Neureut
*2003 Deitscher Mäschder Herre Dobbel mit 'em Bastian Steger
*2004 Deitscher Mäschder im Mixed-Dobbel zamme mit de Christina Fischer
*2004 Bronze Medaille im Herre Dobbel bei de Deitsche Mäschderschafte schunn widder mit 'em Bastian Steger
*2005 Bronze Medaille bei de Deitsche Mäschderschafte im Mixed-Dobbel noch emol zamme mit de Christina Fischer
*2007 Viertelfinale bei de Deitsche Mäschderschafte im Herre Änzel
*2007 Bronze Medaille im Monnschaftswettbewerb bei de Universiade (Thailond)

## Weblings
*Offiziell Webseid vun Nico Christ
Pfälzer Küche

Die **Pälzer Kisch** is zielmisch reschional, awwer inzwische dud ma des Esse aach in annre Bunnesläner kenne.

Des Esse is deftisch un oft ääfach, des kommt defu, weil viel von dem Esse in de Not erfunne worre is odder fir Lait do war, die kräftisch schaffe gemisst hän. Ä Pälzer Esse, des jeder kennt dud is de Saumaache. Dodefir duds sogar Wettbewerwe gewwe, wer den am beschte koche dud. 

## Lischt iwwer die Pälzer Kisch

 
*Andudel
*Brotwerschd
*Dampnudl
*Flääschknepp
*Flammkuche
*Gebreedelde odder Brotkartoffle
*Gequellde mit weiße Kees
*Grieweworschd
*Grumbeersupp un Quetschekuche
*Herzpeffer
*Hoorische
*Kääskuche
*Kerscheplotzer
*Kesslfläsch
*Lakzervelat
*Läwwerknepp odder Läwwerknedel
*Lewwerle un Nierle
*Metzlsupp
*Pälzer Lewwerworschd
*Qwer dursch d'Gaarde
*Roschdischa Ridda
*Sauerkraut
*Saumaache
*Schales
*Schbießbrode
*Weck, Worschd un Woi
*Woiknorze
*Woisoss
*Worschdsubb
*Zwiwwlkuche un naier Woi
Quirnbach/Pfalz

**Quermbach/Palz** (amtlich *Quirnbach/Pfalz*) is e Ortsgemää in de Verbandsgemää Minschwiller im Landkreis Kusel in de Palz (Daitschland). Zu de in de Westpalz leiend Gemää geheert de Ortsdääl Liebschel. Seit 1444 werre in Quermbach Määrk abgehall. De bekanndeschde Maark is de Quermbacher Peerdsmaark.

## G'schichd
Quermbach ise 1152 als *Querenbach* erschdmols urkundlich erwähnt wor un Liebschel is 1349 als *Lybestatt* erschdmols genennt wor. Am Aafang hats de Grafschaft Veldenz geheert, denoh so vunn 1444 ah de Zwääbrigger. Im selwe Johr sinn erschdmols die Quermbacher Määrk erwähnt wor. Seit 1877 werd e reiner Peerdsmaark dorchgefehrt. Am 9. März 1975 hann die Quermbacher die Liebschler uffs Au gedriggt krieht.

## Poledik
### Gemäänerat
De Gemeinderat in Quermbach besteht aus zwelf Bollidigger, die bei de Kommunalwahl am 7. Juni 2009 in rer Mehrheitswahl gewähld wor sinn, un em ehrenamtliche Ortsboijemääschder als Vorsitzender.

## Werdschafd un Infrastruktur
In Quermbach gebts drei Wertschafde Helle, de Delmeshof un es Jachthaus in Liebschel.

## Gugg aa
* Liste der Kulturdenkmäler in Quirnbach/Pfalz

## Websaide

* Internetpräsenz der Ortsgemeinde Quirnbach/Pfalz

## Änslnoochwees
Rülzheim

**Rilze** (a *Rilzem*, amtlisch *Rülzheim*) isä Gmää im Lónkrais Germerschm. 

## Gschichd

Rilze isch 744 s ärschd mol ärwäähnd worre. Im Middlalda ischs baim Bischdum Schbaya gewest, hod awwa äm Daitsche Riddaorde gheead. Dorsch die fronzeesische Raubgriesche isch Rilze noch Frongraqisch kumme, wos die närdlischsd Grenzsiedlung vum Elsaß wa. Anno 1815 isses donn wierra zur Rhoipalz gezähld worre un sou noch Bayan kumme. Nochem zwäddee Weldgriesch hod die Agrargmää ( un Zuggariewe) aach Induschdrie griechd.

## Verbandsgemäände
Zu de Verbandsgemäände Rilze khäaren Häadt, Khuadt unn Lämersche.

## "Moby Dick"
"Moby Dick" hääßd än Fraizaidbad, des wu 2002 vollschdännisch renwiad worre isch. Es is än Skandaal, doß's jezad gschlosse wärre muß, wail die Gmää die Koschde nimmi draache konn - när achd Joa noo ännäre vollschdännisch Renowierung därfde so rooßi Inwesdizione fär Reparadure ned needisch soi.

Ääna vun de bedroffene Oiwohna schraiwd:
:*Isch benn änn geborene Rilzemer! Unn isch benn schdolz druff.*
:*Isch finns blous schaad, dass unser Schwimmbaad, des Moby-Dick, sou wies im Momend aussiehd, zugemachd isch.*
:*Hoffendlisch finnd sich änn Inveschdor, der wu ä bissel Geld iwwerisch hodd, unn unser Moby-Dick fer die Zukunfd erhalte dud.*

Un än onnare määnd: 
:*Ich benn ach änner (änn geborene Rilzemer mähn isch)!
Schaisse, 's Bad esch zu. Schai bleed. Unn sou wies aussied, esch känner in Sischd, wu do drah was ännerd.*
:*Lossemer uns emol iwwerrasche, wass midm See bassierd...*

## Geographische Lage
De Ort lischt im siedpfalzische deil von de Oberrheinischen Tiefebene, im Dreieck zwischen Germersheim, Wörth am Rhein und Landau in de Pfalz. Im Süde streift der kurz zuvor aufgestaute Rottenbach das Ortsgebiet. Im Südwesten wird Rülzheim von einem ausgedehnten Wald begrenzt. Im Norden der Gemarkung befindet sich eine große landwirtschaftlich genutzte Ebene, die sich in nordwestlicher Richtung bis nach Landau erstreckt. Durch Rülzheim fließt der aus dem Pfälzer Wald kommende Klingbach, der über den Michelsbach in den nahe gelegenen Rhein mündet.

## Websaide
* 
* Oadsgmoinde Rilzm
* Gmoindeweage Rilzm
Arme Ritter

**Roschdischa Ridda** (in de Kurpalz au **Kadaiser Kleß**) is in de Palz was Sießes fa se esse. De Nååme Roschdischa/Arma Ridder unn Kardaiserkleß (Kardaiser henn schbardanisch gelebd) kummt doheer, dass des frieher en Arme-Lait-Esse war.

## Rezebd
Ma nemmd druggene Wegg, duud ne uffriwwele unn duud ne in Milsch dungge un in d Ponn broode. Wonna schää dorsch is, schdreid ma Zimt unn Zugga eniwwa. Mer konn'n awwee aach gonz inwaische, donn forme orra wia is bróóde. Bsunnärsch guud schmegdes, wammer in die Milsch nuch Vanillezucka gäbd. Foi ischs aach mit Woisoß.

## Gschischd
Roschdische Ridda ware aa schun in ähnlischa Foam bai de Reemer bekonnd. Im reemische Kochbuch *De re coquinaria* find sisch schun des Rezebbd: "Zabrisch abgeriewene Siligene, mach greeßere Häppsche, dung se in Milsch nai, röschd se in Eel, iwwergieß se mid Hoonisch unn savier se."

Im Middlalda donn ischs erschd daitschschbroochisch Rezebbd rauskumme, im *Buch von guter spyse* ausm 13. Johrhunnerd. Do schdehd zum Baischbiel drin: „snit denne aht snitten arme ritter und backe die in smalze niht zu trüge.“ 

De Valerius Herberger hot 1601 in soim Buch *Magnalia Dei, oder die großen Thaten Gottes* den Sadz "arme Ritter backen und Kümmerling schmelzen" von sisch gelosse.
In em daitsche Kochbuch ausm Johr 1691 werre se *Gueldene Schnitten* genennd.

## In onnere Länner
In Englond werre se "Poor Knights of Windsor" (Arme Ridder vun Windsor), in de USA "French Toast" (Fronzesisches Toast) unn in Frongraisch "Pain Perdu" (Valornes Brod) genennd. In Pordugal seschd mer rabandas dezu, unn die sinn en dradidsionelles Woinachdsgebägg. In Schbanje werre se Torrijas genennd unn sinn uffgrund vun ihrm hohe Säddigungswerd bsunnerschd in de Faschdezaid beliebd. Bekonnd sinn die arme Ridda aach in Russlond (grenki), Finnlond (köyhät ritarit), Ungarn (bundás kenyér), Holland (wentelteefje) unn in de Tirkai (ekmek kızartması).
Rieschweiler-Mühlbach

**Rieschwiller-Mihlbach** (amtlich *Rieschweiler-Mühlbach*) is e Dörfchen in de Verbandsgemä Thaleischweiler-Fröschen im Londkräs Siedwestpalz in Rhoilond-Palz. Es hot 2.214 Oiwuhner. Der jetzische Ordsbirgamaischda iss Heino Schuck vun de SPD

## Geografie
Rieschwiller-Mihlbach lieschd in de Näh vun Zweebrigge im Schwadzbachbachtal.

## Gschischd
Rieschwiller-Mihlbach iss am 7.Juni 1969 aus den bis dodehie selbschdschdännische Gemainde Hehmihlbach unn Rieschwiller endschdannde.

## Bolidig
De Gemainderad aus 16 Midgliedern iss am 7. Juni 2009 gewähld worre unn hot en ehrenamdlische Ordsbirgamaischda als Vorsidz.

Sidzvertailung im Gemainderad:

## Webpeidsch

* Homepage von Rieschweiler-Mühlbach
SV Austria Salzburg (2005)

De **Schpordverroin Auschdria Solzburg**, korz *SV Auschdria Solzburg* (dt: Sportverein Austria Salzburg; SV Austria Salzburg) issen Fuusballverroin aus Solzburg in Eestreich. De Verroin schpielt grad in de Erscht Klass Nord, des is die segst Liga in Eestreich. 2005 hott Red Bull de "alde" Verroin uffkaaft. Red Bull hott die Verroinsfarwe offiziell gelosst, awwer alles isch vun fioledd-woiß uff rod-woiß umgschdellt worre, weil des die Farwe vun Red Bull sinn. Die Fäns henn awwer gewollt, dass die 72-Johr ald Tradizion bleiwe duud, also henn se im Okdower 2005 e naii Auschdria middem alde Name un de alde Farwe gegrind. Die Fans henn Wimbledon un Manchester als Vorbild ghadde, wu Fans ach en naie Klub gegrind henn.

## Gschischt
;Zwäezibzich Johr "aldi" Auschdria
Om 13. Sebdember 1933 henn sich de *FC Hertha Salzburg* un de *FC Rapid Salzburg* zum *SV Austria Salzburg* zsammegschlosse. Im Krieg henn se middem *SAK 1914* unnem *1. SSK 1919* zsamme als *FG Salzburg* gschpielt.
1953 is die Auschdria es erscht mol in die heegscht Liga (domols die *Staatsliga A* uffgschdieche). 1971 is mer es erschtmol Zwedder worre. Dodenoh sinn se als mo in die zwedd Liga abgschdieh un als mo werre uffgschdieh. 1992 un 1993 sin se werre Zwedder worre. 1994 henn se es erschdemol die Meeschderschaft gewunne un sin im UEFA-Bogaal bis ins Endschbiel kumme, wu se awwer donn geche Inder Mailand verlore henn. 1994 henn se als erscht eestreichisch Monnschaft in de Champions-League gschpielt un 1995 sin se nommo Meeschder worre. 1997 sin se nommo Meeschder worre. Ab donn waren se in de erscht Liga nimmi so gut. 2003 sin se vum Schdadion in Lehen noch Wals-Siezenheim umgezoh

*1933 : Unnerm Name *SV Austria Salzbourg* gegrind, wo die Veroine *FC Hertha Salzburg* un *FC Rapid Salzburg* fusioniert henn.
*1942: Mittem *Salzburger AK 1914* unnem *1. Salzburger SK 1919* bilden se iwwer de Krieg die *FG Salzburg*
*1944: De Veroin spielt werre als *SV Austria Salzburg*
*1949: Dorsch e Fusion mittem *ATSV Altstadt* heesen se jetzert *TSV Austria Salzburg*
*1971: Eerscht Teilnahm an me eurpäische Wettbewerb (Saison 1971/72)
*2005: Red Bull kaaft die Bundesligalizenz
*2005 Oktober: De Klub werd werre gegrind als *SV Austria Salzburg*
*2006 Friejohr: Mittem *PSV/Schwarz-Weiß Salzburg* macht mer e Spielgemeinschaft in de *Landesliga Salzburg* unnerm Name *PSV/Austria Salzburg*.
*2006: De Klub fangt werre nai in de *2. Klasse Nord A* an. (7. Liga)

## Erfolge

***UEFA-Pokal**
**Finalischt: 1994

***Eerscht Eestreichisch Liga**
**Meeschder : 1994, 1995, 1997

***Zwedd Eestreichisch Liga**
**Zweddligameeschder in Eestreich : 1962 (Regionalliga West), 1965 (Regionalliga West), 1967 (Regionalliga West), 1978

***Eestreichischer Supercup**
**Sieger : 1994, 1995, 1997

***ÖFP-Cup**
**Finalischt : 1974, 1980, 1981, 2000

## Monnschafde 2006/07
### Eerschd Monnschaft

### U-23

## Links
* Websaid vun de Auschdria
Saarbrücken

**Saarbrigge**, '''Sabrigge''' is e kreisfreii Schdadt im Siede vum Saarlond un denne ihr Haubdschdadt. Mid ugfähr 177.201 Oiwohner iss sie zudem die greeschd Schdadt vum Saarlond. Die Schdadt hot ä Fläsch vun 167,07 km² unn ä Bevelkerungsdischd vun 1061 Oiwuhner/km² (2013). Saarbrigge iss Sidz vum Regionalverband Saarbrigge. Endschdanne iss Saarbrigge dorsch die Verainischung vun de Schdädt 
Saarbrigge, St. Johann und Malstatt-Burbach im Johr 1909. Owwerbirgamaischdar iss Uwe Conradt vun de Grisdlich Demokradschen Union Deutschlands

## Geografie

 
## Webseide

* Said vun Saarbrigge
* Lidaradua iwa Saarbrigge
* Medije iwa Saarbrigge
Saltus

Als **Saltus** hen die Remer en Gutsbezirk bezaischnet in em net allzu fruchtbare Bereisch, etwa en Waldabschnidd. Meischd handelde es sisch um ee schdaadlischi Domäne. Awwer ach privade Großgrundbesitzer konnden so en Bezirk verwalde. 

Der Verwalder vun so em Bezirk wurd als **Saltuarius** bezaischned. Es bekanndes Fundschdigg ist der Grabschdää vum Waldfischbacher Forschdbeamde. Guck näher bei Haidelsbursch.

## Quelle
*Hauptquelle fer den Ardikel is: Helmut Bernhard: *Die "Heidelsburg bei Waldfischbach - Ein kaiserlicher Domänensitz (Saltus)?*, in: Karl-Heinz Rothenberger, Karl Scherer, Franz Staab, Jürgen Keddigkeit (Herausgeber): *Pfälzische Geschichte*, Band 1, Institut für pfälzische Geschichte und Volkskunde, 2002, 2. verbesserte Auflage, Seiten 82-83
Pfälzer Saumagen

De **Pälzer Saumaache** is so äbbes ähnlisches wie Worschd, när kimmmd es Gfillsl ned inde Daam, sunnan inde Maache vunn änere Sau (im Pälzische aach Wutz). 

Weldwaid beriemd worn is de Saumaache dorsch de daitsch Kanzler Helmut Kohl, der wu en alle soine Geschd hod uffdische geloßd.

## Rezäbde
Es gäbbd unnaschiedlische Rezäbde un ums beschde wärn in Landach sogaa jäalische Maischdaschafde ausgedraahn, awwa die Grundzuudaade sin als die glaische: Flääsch, Grummbeere, Gemiees un Kreiter in wegselnde Menge. Des wärd donn im Kessl gegaard un hääß orra kald serwiad. Beliebd is aach de gebroodne Saumaache, des sin Schnitte vum Saumaache, die wo inde Pann oo'g'broode wärn.

Ääns vunde naijare Rezebde schmeggd bsunnaschd guug: 
*zwää Zwiwwle, (onnadhalwe wärrn braun gereeschd), 
*dobbld so viel Subbegrien
*es Draifach ån Grumbeere 
*es Segsfach ån geraischadm Peeklflääsch, 
*Muskaad, Marau, Gwennel, Pimend, Peffa, Loawea (gmaahle), Korianda, Knoblaach
Die Hälfd vun allm gehd dorsch de Wolf, die onna Hälfd wärd in Schdraife gschnidde, dodevun die Hälfd in Wäafl. 

Die Mass wärd guud gmischd inde Maache gfilld un bai ca. 85°-90°C so lang gegaad, bis inde Midd es mindschd 82°C ärraischd wärn.

Särwiad wärd in Schaiwe gschnidde mid Kleeß, Grumbeere orra Piree un mid Kraud.

## De Orde
De Pälza Saumaacheorde isn Faßnachdsorde vun de Schiffaschdadda Karnewal- und Danzschboad-Gsellschafd Schlodde. Die dunn dän an Polidiga, Wäddschafdsbosse, Kulduaschdidze orra Schboadla gäwwe, die wo daß sisch - noo äm Greemium soi Määnung - um die hisdorisch Kuapalz uf baide Saide vum Owwarhoi vadiend gmäschd hän.

Daß des de Kohl selwad ooglaijad häd, wie mär long gmäänd hod, schdimmd ned, wonna aach de ärschd waa, där wo des Ding griehd hod. Awwa die Idee waa vum Günter Kreckler (†), ääm vunde Schlodde-Senadoore. Es waan aach när 11 Schdigga oogedengd un aach när vär Pälza. Awwa weja därre grooß Uffmärgsamkaid un Durismuswärgung hod märs foaddgsedzd un uf Laid aus gonz Daidschlond ausgedehnd.

De Orde selwad is ä Schdigg Rosequaaz, wo jed Joa nai in Ida-Owwaschdää gschnidde un in Saumaachefoam gschliffe wäad. Des wäd donn an'närre Silwakädd umde Hals gdraan. Valieje wäd dä Orde bai närrem Saumaacheesse un de die Lobred häld de jewailisch Voagänga vum ledschde Joa.

Am 23. 1. 2013 is de Orde es ärschd mol an ä Wegedaarijarin vagäwwe worrn: an die Määnza Faßnachdarin Maggid Schboonma waa die 22. noom Dieda Wedl, där wo so long die Niewelungefeschdschbiel in Woms als Reschisöa gebrääschd hod. Färs Maggid hod de Koch egschdra äbbes zammegbroode, des wo wie ä Schaib Saumaache ausgsien hod, awwa kääna waa, sunnan när so äbbes wie ä Gmiese-Brädling, awwa ohne die paniad Gruschd.

## Weblinks
* Pfälzer Saumagen
* Spiegel Online: ''Rezepd fär Saumaache'', 21. Dezemba 2006
* Volkskundliches iwwa de Pälzer Saumaache
Liste von Städten

## Hauptschdädt
*Balin
*London

## Schdädt in de Palz unn Kurpalz
*Bermesens
*Derkem
*Diedesfeld
*Edekowe
*Frongedahl‎
*Grieschdadt
*Germersche
*Haidlbärsch
*Hoggene
*Landach 
*Lautre 
*Ludwichshafe
*Monnem 
*Naischdadt
*Rhoinzawere
*Schwätzinge
*Schbaija
*Wissloch
*Zweebrigge
Stein

**Schdääñ** is än feschdes Objekt aus äm Mineral odder äm G'schdääñ. Im Gejesatz zumne Fels is än Schdääñ nimmi fescht mi-de Gschdääñe im Unnergrund verbunne. Awwer er kann noch an soim urschbringlische Blatz schdehe (ladeinisch *in situ*), odder ewe verlaachert soi (*disloziert*). In de Umgangsschbrooch sescht ma zu gräßare Schdää aa Felse odder Felsbrogge. Die Petrologie b'schäfdigd sich mit de Endschdehung un de Äägeschafde vun Schdääñ.

## Webpeidsch
Schoppen

Än **Schobbe** is die Meng, des in ä normals Glas, was mer zum trinke hernemme duud, noibasst. Des is än halwe Liter. De Schobbe is e aldes Hohlmaß, wo frieher a in annere Gäächende von Daitschland verbrait war. Bis hait gehall hat sichs awwer nur in de Palz, obwohl sogar im Bier- un Braueraimuseum in Pilsen (Tschechie) is de Schobbe als Maß fer Bier aus alde Zaite iwwerliffert.
 
Se beachde is, dass mär in de Weschdpalz mit me Schobbe normal e Bier mennt - unn zwar e halwer Litter in me Henkelglas. In de Vorrepalz dodegää is e Schobbe immer e halwer Litter Wai orre Schorle in me Stangeglas orre me Dubbeglas.

In annere Gegende is in em Schobbe of viel wennischer drin als en halwe Lidda. Im Frankeland nennt mer sogar des Värddel en Schobbe, was inde Palz grademol ä Piffsche is. 

De Pälza bevoazuchd soi Schobbe, wails zum ääne ned su wenisch is, doßmär alsfod nofille mißd, zum onnan awwa aach ned su viel, doßs im Glas waam wärre känd. Wea gärn soi Schöbbcha pedze gehd, wärd ofd noode ärschde zwää zum Schorle wegsle odda ärschdemol mid Schorle oofange, wail dodemid de Oownd länga wärd - un de Schorle gäbds nadialisch aach als Schobbe: es solld kald un schbrizisch soi un kännd imere greeßare Glas schaal wärn.
Stiftskirche (Neustadt an der Weinstraße)

Die **Schdifdskerch** vun Naischdadt hot zwää gonz unnerschiedlichi Tärm un unnär annere Besonnärheide die gröschd Gußschdahlglock vun de Weld, wu fraischwingnd gelaid wärd. Zu de Effnungszaide komma aach uff die Tärm enuffsteische. Wer iwwa die Tärm mescha wisse will, kaaft sich Bischa.

Saide Reformazion is die Kärsch gedäähld un die Kadoligge un die Prodeschdande hän jeda ijan Dääl fär ia Mess zu halle. Aischnlisch, des komma nuch uffm aal Gemälde vum Riedhammer sien, is de Schbayabach um die Kärsch unde Maagdplaz enummgflosse, där is awwe iwwabaud worn.

## Lings
* 

## Äänzlnoowais
Spießbraten

De **Schbießbrode** is ä Esse in de Palz wu Fläsch von de Sau in net ganz fauschtgroße Werfl gschnippelt werd und dann uff en Schbieß zum brode gschteckt werd.

## Gschichd
Aichndlisch is Schbießbrode die Bezaischnung fär alles, wo am Schbieß gebrode gehd, also zB. aach ä Bråådhingl, Wudz om Schbieß orra Ogs om Schbieß. Un õõfangs hods eh sunschd nix gäwwe: mär hod Faia ghod, awwa kää Dibbe. Was mär ned hod roh esse gekännd, hod mär iwwam Faia gaare gemißd. Rooschd gabs känna, awwa än schbidze Asd fär zum Ebbes drufschdegge, des waa alwail zur Hånd. 

Awwa schun sellemols wärd mär des Flääsch gedääld hon in Äänzlpoadzione. Un schbeeda donn, do waa des gonz Vieh am Schbieß gebrååde zwaa noch fär de Kuafärschd un die onnan Härre vun un zu wichdich un aach fär die Härrn gaisdliche Härre, wonnses när ärschdemol zu äbbes gebrung ghad hän, awwa fär die Laid waa soä Mäng Flääsch so daija un selde, doß mär donn schun glai inde Bezaischnung genaua worn is *("Än gonze Kapaun om Schbieß hänse ghad").* Was mär alladings efda ghad hod, des waan Schdigglchär un Schdigga, Pordzione fär ää Person un doodevun glai viele: Die Pälza waan schun imma gsällich, mär hod schun imma gean zamme gfaiad. Awwa wonn aach bainärre Familiefaia alle Laid Gäschd vun äänere orra zwää Familie waan, wäm soi Gäschd ware se baim Woifeschd? Wäm soi baide Kerwe? Do hän alle zammegelehd, än jeda hod gäwwe, wasa gekonnd hod, ob Geld orra Sach, un des is donn umgsedzd worrn in selles, wo mär gebraachd hod: Flääsch un Brod un Woi. un des is donn in klääne, hondliche Pordzione om Schbieß gebrode worrn. Do hod mär aach kää bsunnaschde Grill fär gebraachd, des ging ääfach un schnell. Un do konnd mär aach schnell noch äbbes noomache, wannoch schbädi Gäschd kumme sin.

## Zugaawe
Zum orra noom Schbießbrode gäbds ofd noch Grumbeere ausm Faia: die Grumbeere wärn es Beschd in Lehm orra Grund gepaggd, zur Not aach in Alu, un indie Gluud glehd, bisdaßse gaa sin. Die, wommase inde Brodesafd quedschd, där wu baim Schnaide ausm Brode laafd, orra minärrrem Schdigglch laichd gsalzne Budda ausde Hånd zum Brode esse duud, die mache donn dän Pälza Draam kombledd!

Awwa ä guud Schdigglche Brod duuds aach: ä foiwärzich Kimmlbrod, än Schbießbrode unde allgejewärdich Schobbe zaiche grad so guud, wie exzellend die Pälzisch Kich is.
Schafe

**Schoof** (*Ovis*) sin ä Saigediergaddung aus de Grubb de Ziegeardische. Zu derre kehre 5 Arde, unner annrem des Wildschoof, aus dem des Hausschoof hervorgegånge isch.

## Verbraidung unn Leewensraum
Wilde Schoof kummen haid im weschdliche, middlere un nordeschdliche Asie un im weschdliche Nordamerika vor. Im siedesdlische Oiroba sinn wilde Schoof vor 3000 Joor ausgeschdorwe, mån weeß awwa nedd ob Mufflon Pupuladsione uff ainische Middlmeerinsle eschde wildschoof sinn odda urdiemlische Hausschoof, die verwilderd sinn. Die maischde Schoof leewe im Gebirsche, es gebbd awwa welle, wu Wieschdebewohna sinn.

## Leewenswais
Schoof sinn vorwieschend Daachaggdiv, monschmol ruhe sisch awwa während de haiße Schdunde daachsiwwer aus unn gehe Nochd uff Nahrungssuch. Die Waibsche bilde zamme miss Jungdiere kleene Grubbe, die sisch zu greeßere Verbän zammeschließe kenne. Die Männsche leewe die maischde Zaid im Johr eenzlgängerisch odda in Mänschegrubbe. Do bilde se uffgrund der Horngreeß unn dorsch Kämpf ä schdrengi Rångordnung.

Schoof sin Planzefresser un essen maischdens Gräser.

## Webpeidsch

* Aade vun Schaaf
Schorle

N **Schorle** odder än Scholle wie ma in de Vodapalz saache duud, is ä G'misch als Gedränk, normalerwais Woi un Schprudel. Fir Lait, die kän Algohol verdrache dun, un fär Kinner werd maischd n Saft g'numme, Abbel- oder Oroschesaft als Baischbiel. G'mischt werd siebzich zu dreizich.
Am meischde wärd de Rieslingschorle ausgschengt unn dann de Weißherbschdschorle. Der is mehr fer Leid wu nimmie soviel Saire verdraache duun. De ledschde Schorle uff ääme Woifeschd is de Drollschobbe. Halwer Woi halwer Segt. Dodenoch willschd blooß noch hääm wannd noch konnscht. Fer de Winzer hot des dänn Vordeel, dass er kä Schprudel braucht (guggschd weider unne).

Ogrischt werd de Schorle in nem Dubbeglas, maischt als Schobbe. Ma kann nen noch maacher odder fettisch verlonge, de Machere hot mehr Schprudl und de Fette hot mer Woi.

Ä bsonerie Variant vum Woi-Schorle iss „de Abgschbritzde“. Denn gebts ausschließlisch im Schobbe oder in Dubbegläser. Und do werd's Wasser zum Woi gschitt unn net äns zu äns gemischt, sondern ugfähr äns zu zehne. Also: Uff denne fascht volle Schobbe Woi kummt ähn Fingerbraid hoch sauer Sprudel druff. De Abgschbritzde werd gern beim Woischdand uff Woifeschde vawend, weil der billischa is wie en normale Woi-Schorle. Woi gibds in de Palz nämlisch genuch, Schprudel mussma kaafe!
Schriesheimit

**Schriesemit** is e Gschdåin, wu noch Schriese benånnd is. Es kummt bloß im Odewald imne klääne Bereisch nordeschdlisch vun Schriese vor, im Weide Daal un im Fenzegrund. Schriesemit is e bsondere, gånz dunkle Aad vum Peridodit, ghert also zu de dunkle ultramafische, des heeßt ajg basische Tiefegschdåine. Ma kånn en aa als Olifin-Hornblende-Pyroxenit bezeischne un dodemit is aa schun gsaad, aus was fer Minerale der haubtsäschlisch bschdeht. Außerdemm enthäld-er noch Diallag, Hyberschden, Phlogopit un Pyrit mit Magnetit. Da Schriesemit is massisch un tief dunglgrii. Denn Begriff „Schriesheimit“ hot der Heidelberjer Mineralog Harry Rosenbusch (1836 — 1914) 1896 oigfiehrt.

## Lideradur
* Mario Maggetti: *Die Tiefengesteine des Bergsträßer Odenwaldes,* in: *Mineralien und Gesteine im Odenwald, Der Aufschluß,* Sonderbånd 27, Heidelberg 1975, 87 - 107, S. 88f
* Erwin Nickel: *Odenwald, Vorderer Odenwald zwischen Darmstadt und Heidelberg*, Sammlung geologischer Führer 65, 2. erweiderde Ufflaach, Schduggat 1985, ISBN 978-3-443-15045-7

## Im Netz
* Schriesheimit im Mineralienatlas
* Umweltbericht Stadt Schriesheim, 2. Natur und Landschaft (Pdf-Dadei)

## Oinzlnochweis
Hippe (Werkzeug)

Es **Sesl** is a Werschzeich fär Rewe zu schneide. Es wärd awwa aach im Forschd vawand - es mehrschd ä wäng greeßa - fär die Äschd abzhaache. 

## Schbezifizierung
Die Sesle wärn said viele Joahunnade benidzd un kumme in viele Variande voa. Mär därf se awwa ned vawegsle midde 'smeaschd ebbes greeßare un gonz onnaschda geboochne Sächsel, welles vunde Sichle heakimmd. Sesle wärn aa ned schaarf gschmieded, sunnan gschliffe: dän schdedich abnämmende Radius griehd mär ned sauwa gnuch ghämmad. des hääßd awwa ned, doßde Rohling ned is voagschmiededworn. In Isdrije, wos des aa gäbd, is ofd de Händla aach de Produzend: doo wärd de Rohling när ausnärem Blech erausgschnidde un õõgschliffe - des dääd unsan Ooschbrich wohl ned so gonz genieje.

## Va'aldad
Obwohl in Form un Mdrial obdimal ändwiggld, wärd es Sesl said mindeschtends de Midd vum 20gschte Joahunnerd nimmi gnumme weil daßs Reweschere gäbd un die wern ach kaam noch verwend, wail inzwische alles vollaudomadisch gehe dud.

## Heraldik
Wie alle Messa sin aach die Winzamessa in Woibaugebiede zu heraldische Ehre kumme, mär konn när laida ned imma unnaschaide, ob daß des jezad Sischl, Sesl, Sächsl orra Hippe soi soll... - wobai die Hippe jo je noo Gejnd bis zu närre Sense geje konn.


File:COA Laudenbach-Bergstrasse.svg|Wappe vun Laudenbach an de Bergstroß
File:Wappen Stockheim Brackenheim.svg|Wappen vun Stockheim in Württebersch
File:Wappen Talheim bei Heilbronn.svg|Wappen vun Talheim bei Heilbronn
File:DEU Heppenheim an der Wiese COA.svg|Wappen vun Worms-Heppenheim